Primarul localitatii Bran, Gheorghe Hermenean, a fost prins miercuri, in flagrant, de catre procurorii Parchetului de pe langa Tribunalul Brasov.

Acesta a primit de la reprezentantul legal al unei societati comerciale cu care primaria s-a aflat in relatii contractuale suma de 5.000 de lei pretinsa anterior, se arata intr-un comunicat transmis miercuri seara AGERPRES, de catre purtatorul de cuvant al Parchetului de pe langa Tribunalul Brasov, prim procuror Mihaela Alina Popescu.

Suma reprezinta un procent de aproximativ 10% din valoarea unui contract de prestari servicii de amplasare a instalatiilor ornamentale in comuna Bran, cu ocazia sarbatorilor de iarna.

Procurorii au dispus punerea in miscare a actiunii penale fata de inculpat, relativ la savarsirea infractiunii de "luare de mita", fata de acesta fiind dispusa luarea masurii retinerii pentru 24 de ore, urmand a fi formulata propunerea de arestare preventiva ce va fi trimisa spre solutionare judecatorului de drepturi si libertati din cadrul Tribunalului Brasov.

Procurorii au beneficiat in aceasta cauza de sprijin de specialitate din partea Serviciului Roman de Informatii si respectiv Directia de Operatiuni Speciale, in cauza urmarirea penala fiind efectuata impreuna cu ofiterii de politie judiciara din cadrul Directiei Generale Anticoruptie-Serviciul Teritorial Brasov, se mai precizeaza in comunicatul de presa.